**ডাকাতিয়া**

**জহির**

ডাকাতি যে করে ফিরে

 ডাকাতিয়া নদী,

তট ভেঙে চর করে

মনে চায় যদি।

সাপ বাঁকা দেহখানি

কী যে মনোরম,

পলি মেখে মাঠ ঘাট

 করে অনুপম।

দুই পাড়ে অপরূপ

 সোনামাখা ধান,

রূপ দেখে জুড়ে যায়

 কৃষকের প্রাণ।

বুক ছিঁড়ে চলে যায়

 নাবিকের হাল,

নৌকা চালায় মাঝি

তুলে দিয়ে পাল।

ডুব ডুব সূর্যের

বিকেল বেলা,

সারা বুকে চলে কত

পাখিদের মেলা।

মাছরাঙা বক আর

 পানকৌরি,

মাছ ধরে সযতনে

 পুঁটি গৌরী।

সন্ধ্যা নামিলে ধামে

উড়ে যায় তারা,

কোথায় ঠিকানা আর

কোথায় পাড়া ?

চেয়ে দেখি উড়ে যায়

 দিক হীন গাঁয়ে,

ছুটছে আপন মনে

 ডান কী বা বাঁয়ে।

ডাকাতি হলো শেষে

 পথিকের মন,

নয়নাভিরাম রূপে

করিয়া আপন।